Frømandskorpsets chef, Jens Birkebæk Bach, gav tv-orkester oplevelser på lukket militærbase til gengæld for musikalsk underholdning til en privat fest.

Generalmajor og chef for Specialoperationskommandoen Peter Harling Boysen siger til DR Nyheder, at han har en mistanke om, at ikke alt er foregået efter reglerne. Derfor har man valgt at overdrage sagen til Forsvarsministeriets Auditørkorps:

- De anklager, der er mod chefen for Frømandskorpset, ser for mig også mærkelige ud, derfor har vi i dag overdraget hele sagen til nærmere undersøgelse ved Forsvarsministeriets Auditørkorps. Det, de undersøger, er, om der er grundlag for at indlede en strafferetlig efterforskning af sagen, siger Peter Harling Boysen.

Hærchef sigtet for nepotisme Episoden kommer efter flere sager om potentielt magtmisbrug i Forsvaret. Blandt andet er tidligere hærchef H.C. Mathiesen sigtet for nepotisme. I forrige uge præsenterede Forsvarsministeriet et nyt chefbemandingssystem, der fra årsskiftet skal stoppe spekulationer om private vennetjenester.

Minister: Forsvaret skal være en ordentlig organisation

Nu skal Forsvarsministeriets Auditørkorps så undersøge sagen for at beslutte, om der er grundlag for at rejse en straffesag mod Jens Birkebæk Bach, først derefter vil Forsvarskommandoen tage stilling til hans videre ansættelse i Forsvaret:

- Jens Bach fortsætter som chef for Frømandskorpset, indtil det bliver besluttet, om der er grundlag for at rejse en strafferetlig efterforskning af sagen. Så tager vi stilling igen, siger Peter Harling Boysen.

Læs også : Frømandskorpsets chef gav tv-orkester oplevelser på lukket militærbase

Forsvarsminister Trine Bramsen (S) skriver i en skriftlig kommentar til DR Nyheder, at det er vigtigt for hende, at Forsvaret er en ordentlig organisation:

- Det betyder, at man overholder de meget klare spilleregler, der gælder. Uanset hvilket niveau man er på. Jeg forstår, at den konkrete sag nu undersøges af auditørerne.

Gæster kendt fra TV2-program

DR Nyheder har set uddrag af interviewet, som Olfi har lavet med Jens Birkebæk Bach. Her kommer det frem, at denne arrangerede en privat rundvisning med overnatning på Marinestation Kongsøre.